Príloha č. 2

1. ŠIKANOVANIE

Prevencia a riešenie šikanovania na škole vychádza z metodického usmernenia č.7/2006-R z 28.marca 2006 a z listu Martiny Lubyovej, ministerky školstva, vedy, výskumu a športu SR z 18.januára 2018.

1.1 Charakteristika šikanovania

Šikanovanie znamená obťažovanie, týranie, prenasledovanie. O šikanovaní hovoríme vtedy, keď jedinec alebo skupina úmyselne, väčšinou opakovane zotročuje spolužiaka alebo spolužiakov a používa k tomu agresiu a manipuláciu.. Ako šikanovanie môžu byť označené tiež opakované posmešky alebo nepekné poznámky o rodine. Obeť je z nejakého dôvodu bezbranná - buď pre fyzickú slabosť, pre svoju izolovanosť v kolektíve, pre svoje psychické zvláštnosti.

1.2 Základné formy šikanovania

* Skryté šikanovanie: vylúčenie obete zo skupiny vrstovníkov
* Zjavné šikanovanie:

-fyzické násilie: bitie po tele, kopanie, štípanie, naháňanie

-psychické ponižovanie: zosmiešňovanie, hrubé žarty, ironizovanie, vyhrážanie, vydieranie,

výčitky,

deštruktívne aktivity zamerané na majetok obete: trhanie zošitov, zničenie odevu...

1.3 Príznaky šikanovania

Nepriame známky šikanovania

* žiak je cez prestávky často sám, nemá kamarátov,
* cez prestávky vyhľadáva blízkosť učiteľa,
* pri vyzvaní odpovedať pred triedou je neistý, ustrašený,
* stiesnený, bojazlivý, smutný,
* zhoršuje sa jeho školský prospech,
* jeho veci sú poškodené, znečistené, rozhádzané,
* jeho odev je zašpinený, poškodený,
* na tele má modriny, škrabance, odreniny, rany, ktoré nedokáže uspokojivo vysvetliť.

Priame známky šikanovania:

* posmech, pokorujúce prezývky, ponižovanie, hrubé žarty na jeho účet. Rozhodujúcim kritériom pre posúdenie, či ide alebo nejde o šikanovanie je to, do akej miery je dané dieťa konkrétnym posmechom zraniteľné,
* kritika, výčitky na adresu žiaka, prednášané nepriateľským, nenávistným, pohŕdavým tónom,
* príkazy od iných spolužiakov, prednášané panovačným tónom, dieťa sa im podriaďuje,
* naháňanie, strkanie, kopanie... a je nápadné, že obeť ich neodpláca,
* bitky, v ktorých jeden z účastníkov je zreteľne slabší a snaží sa uniknúť.

1.4 Účastníci šikanovania

* Agresor: máva často slabší školský prospech, býva u spolužiakov neobľúbený, vzbudzuje strach, trpí pocitom menejcennosti, nedostatkom sebavedomia, závidí svojim spolužiakom harmonický život, alebo niečo iného. Je dominantný, panovačný, bezohľadný, krutý, zlomyseľný, škodoradostný. Chýba mu empatia.
* Obeť: odlišuje sa od ostatných, je príliš zrelý, alebo žiak s nejakým handicapom. Je málovravný, tichý, bojazlivý, s nízkou sebadôverou.

2 Vyšetrenie šikanovania

* Oznámiť incident triednemu učiteľovi a vedeniu školy, ktorí vyšetria prípad šikanovania a bezodkladne poskytnú pomoc obeti.
* Individuálne pohovory so žiakmi: svedkami, obeťou, agresormi. Nikdy nekonfrontovať poškodeného (obeť) s obvineným (agresorom)!
* Chrániť zdroj informácií.
* Všetky odpovede starostlivo zaznamenať.
* Zabezpečenie ochrany obete, prípadne svedkov, napríklad zaistiť bezpečný odchod domov pred ukončením vyučovania.
* Zdôrazniť, že zodpovednosť za to, čo sa stalo, majú všetci, ktorí boli prítomní, aj tí, ktorí priamo neškodili obeti, ale o ubližovaní vedeli, obeti nepomohli a nikoho o tom neinformovali.
* Individuálny rozhovor riaditeľa (pri prítomnosti triedneho učiteľa a koordinátora šikanovania) s rodičmi obete a získať ich pre spoluprácu pri riešení šikanovania. Oznámiť im, ako bude zabezpečená ochrana ich dieťaťa, ako bolo celé šikanovanie riešené, aké budú sankcie pre agresora.
* Individuálny rozhovor riaditeľa (pri prítomnosti triedneho učiteľa a koordinátora šikanovania) s rodičmi agresorov.
* Vyvodenie dôsledkov (sankcií) pre agresorov - podľa miery previnenia (napríklad pokarhanie triednym učiteľom, riaditeľom školy, zníženie známky zo správania, oznámenie na polícii...)
* Poskytnutie odbornej pomoci obeti, agresorom – v spolupráci s vyškolenými odborníkmi.

3 Prevencia šikanovania

* Na našej škole šikanovanie netolerujeme.

V záujme prevencie pokladáme za dôležité:

* Podporovanie pozitívnej klímy v triedach a škole, pre zdravý telesný, duševný a psychický vývin žiakov.
* Anonymný prieskum výskytu šikanovania a vzťahov v triedach, vyhodnotenie a interpretáciu výsledkov dotazníka uskutoční koordinátor prevencie.
* Zabezpečenie monitorovania (dozor konajúci personál v priestoroch školy pred a po vyučovaní, cez prestávky na chodbách školy, v triedach, na školskom dvore, na toaletách podľa prevádzkovému poriadku školy).
* Umiestnenie schránky dôvery, do ktorej budú hádzať lístočky so svojimi postrehmi.
* Umiestniť na prístupné miesto kontakty a telefónne číslo na inštitúcie, ktoré sa problematikou šikanovania zaoberajú.
* Organizovanie odborných praktických seminárov, ktoré sa zaoberajú problematikou šikanovania a sú zamerané na rozvoj sebaúcty, asertivity, empatie, nenásilné riešenie konfliktov, rozvíjanie komunikácie a spolupráce, vedené psychológom pre žiakov a pedagógov.
* Zabezpečiť vzdelávanie v oblasti prevencie šikanovania pre pedagógov, koordinátora prevencie, výchovného poradcu, riaditeľa školy a rodičov.
* Úzka spolupráca s CPPPaP.
* **Zavedenie povinnosti nahlásenia spozorovaného šikanovania pre pedagogických a nepedagogických zamestnancov.**
* Triednické hodiny na stimuláciu rozvoja sebapoznania, sebakontroly, autoregulácie, empatie čo prispieva k účinnosti prevencie.
* V práci učiteľa dodržiavať nasledovné princípy:
* Individualizácia - pristupovať k osobnosti žiaka individuálne, bez predsudkov.
* Vyjadrovanie pocitov - vytváranie atmosféry úprimnosti a dôvery.
* Empatia - vcítenie sa do pocitov žiaka.
* Akceptácia – prijímanie klienta takého, aký je, s pozitívnymi a negatívnymi stránkami, podporovať u neho vedomie jeho dôstojnosti hodnoty.
* Nehodnotiaci postoj – nehodnotiť osobnosť klienta, ale môžeme hodnotiť jeho postoje a správanie – oceňovať žiakov nie len za školský výkon, ale tiež za výkony v mimoškolskej činnosti, za výzdobu triedy, za vzájomnú spoluprácu rovesníkov navzájom.
* Diskrétnosť – zachovanie dôverných informácií o klientovi.
* Podporovanie zmysluplného trávenia prestávok žiakov, skvalitnenie prostredia školského dvora.
* Spolupráca s rodičmi

4 Trestnoprávne hľadisko šikanovania

Trestne zodpovedný je ten, kto v čase spáchania činu dovŕšil 14 rok svojho veku.

Rodičia sa pri zanedbávaní výchovy svojho dieťaťa (túlanie, ponocovanie, asociálne správanie) dopúšťajú trestného činu.

Učiteľ alebo vychovávateľ, ktorému bude známy prípad šikanovania a neprijme v tomto smere žiadne opatrenie, sa vystavuje riziku trestného postihu. Takýmto konaním môže pedagogický zamestnanec napĺňať i skutkovú podstatu trestného činu neprekazenia trestného činu alebo neoznámenia trestného činu.

Keď sa zistí podozrenie zo šikanovania alebo spáchania trestného činu, riaditeľka školy je povinná to nahlásiť na príslušnom oddelení Policajného zboru SR, na Úrade práce, sociálnych vecí a rodiny – na Oddelení sociálnoprávnej ochrany detí a sociálnej kurately a lekárovi – pediatrovi.

Použitá litaratúra:

1. Dana Rosová: Stratégia riešenia šikanovania v školách, 2018 Vydavateľstvo EQUILIBRIA, s.r.o., Košice
2. Dana Rosová: Prevencia v školských zariadeniach – Príklady dobrej praxe,

2018 Vydavateľstvo EQUILIBRIA, s.r.o., Košice